Fra fredag skal vi have coronapasset frem for at gå på restaurant eller se en Superligakamp. Men vi skal ikke vise coronapasset for at komme på arbejde. Fungerende beskæftigelsesminister Mattias Tesfaye (S) er dog klar til at drøfte muligheden for, at arbejdsgiverne kan kræve, at de ansatte har et gyldigt coronapas, så smitte blandt en virksomheds medarbejdere ikke spredes. - Det skal være trygt at gå på arbejde, og vi skal holde smitten nede. Derfor vil vi også gerne drøfte forslag, der kan bidrage til at få smitten ned, siger Mattias Tesfaye til Jyllands-Posten. Administrerende direktør for Fynbo Foods A/S i Vrå og formand for DI Vendsyssel Richard Fynbo er også med på ideen om, at de ansatte skal have et gyldigt coronapas. - Det er godt med flere forskellige værktøjer i værktøjskassen, og det her kunne være et fint supplement til de allerede kendte forholdsregler som for eksempel afstand og afspritning, siger Richard Fynbo. Han finder det ikke problematisk, at de ansatte skal have et gyldigt coronapas for at udføre deres arbejde. - Så længe, der ikke er noget krav om, at man skal vaccineres, er der ikke noget problem. Og så længe det er frivilligt, om du vil vaccineres eller testes, så synes jeg sådan set, at det er fair nok, for så har du stadig det frie valg, siger Richard Fynbo.

Referat:
Krav om gyldigt coronapas for en virksomheds ansatte kan være et godt tiltag, siger formand for DI Vendsyssel Richard Fynbo.